CELEX: 32013D0119(01)
Language: lt
Date: 1358380800000
Title: 2013 m. sausio 17 d. Komisijos sprendimas dėl Komisijos Europos draudimo sutarčių teisės ekspertų grupės sudarymo

19.1.2013   
            
            
               LT
            
            
               Europos Sąjungos oficialusis leidinys
            
            
               C 16/6
            
         KOMISIJOS SPRENDIMAS
   2013 m. sausio 17 d.
   dėl Komisijos Europos draudimo sutarčių teisės ekspertų grupės sudarymo
   2013/C 16/03
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   kadangi:
   
               (1)
            
            
               2010 m. liepos 1 d. Komisija pradėjo konsultacijas pagal Žaliąją knygą dėl politinių galimybių sukurti Europos sutarčių teisę vartotojams ir įmonėms (1). Draudimo sektoriaus suinteresuotieji asmenys, visų pirma draudimo įmonių ir draudimo tarpininkų atstovai, nurodė, kad sutarčių teisės skirtumai kelia kliūčių tarpvalstybinei prekybai draudimo produktais;
            
         
               (2)
            
            
               2011 m. birželio 8 d. rezoliucijoje Europos Parlamentas pakartojo savo ankstesnį raginimą įtraukti į pasirenkamosios priemonės taikymo sritį draudimo sutartis ir išreiškė įsitikinimą, kad tokia priemonė galėtų būti ypač naudinga nedidelių sumų draudimo sutarčių atveju; kartu paragino Komisiją įsteigti tam skirtą ekspertų grupę, kuri ateityje dirbtų parengiamąjį darbą, susijusį su finansinėmis paslaugomis, ir užtikrintų, kad nustatant bet kokią priemonę ateityje būtų atsižvelgiama į galimas specifines finansinių paslaugų sektoriaus ypatybes;
            
         
               (3)
            
            
               vadovaudamasi Žaliąja knyga dėl politinių galimybių sukurti Europos sutarčių teisę vartotojams ir įmonėms, Komisija 2011 m. spalio 11 d. priėmė Europos Parlamento ir Tarybos reglamento dėl bendrosios Europos pirkimo–pardavimo sutarčių teisės pasiūlymą. Siūlomos Europos pirkimo–pardavimo sutarčių teisės taikymo sritis apima tik prekių pirkimo–pardavimo sutartis, skaitmeninio turinio tiekimo sutartis ir sutartis dėl susijusių paslaugų, nes prekyba prekėmis sudaro didžiąją prekybos ES viduje dalį, o prekybos skaitmeniniais produktais ekonominė svarba auga;
            
         
               (4)
            
            
               2012 m. vasario 16 d. Komisija priėmė Baltąją knygą „Adekvačių, saugių ir tvarių pensijų darbotvarkė“, kurioje pateiktas iniciatyvų, kuriomis siekiama sudaryti galimybes sukaupti papildomų lėšų, kuriomis būtų galima pasinaudoti išėjus į pensiją, rinkinys. 19 priemonėje, kuri yra šio rinkinio dalis, paskelbta, kad Komisija išnagrinės reikmę pašalinti sutartines teisines kliūtis, susijusias su gyvybės draudimo produktų, atliekančių taupymo ar investicijų funkciją, struktūra ir platinimu, kad būtų lengviau tarpvalstybiniu mastu platinti tam tikrus privačių pensijų produktus;
            
         
               (5)
            
            
               atsižvelgdama į suinteresuotųjų subjektų indėlį konsultacijose pagal Žaliąją knygą dėl politinių galimybių sukurti Europos sutarčių teisę vartotojams ir įmonėms bei atsižvelgdama į 2011 m. birželio 8 d. Europos Parlamento rezoliuciją, mano, kad turėtų būti atlikta konkreti ir išsami padėties draudimo sektoriuje analizė. Todėl Komisija ketina išnagrinėti, ar draudimo sutarčių teisės skirtumai kelia kliūčių tarpvalstybinei prekybai draudimo produktais;
            
         
               (6)
            
            
               pripažindama poreikį atsižvelgti į specifines finansinių paslaugų sektoriaus ypatybes, Komisija mano, kad reikia sudaryti ekspertų grupę, kuri padėtų ir sudarytų sąlygas Komisijai pasinaudoti didele praktine patirtimi ir žiniomis jos vykdomos analizės tikslais;
            
         
               (7)
            
            
               ekspertų grupė tirs, ar valstybių narių draudimo sutarčių teisės skirtumai kelia kliūčių tarpvalstybinei prekybai ir, jei taip, kokiose konkrečiose draudimo srityse, įskaitant tam tikrus gyvybės draudimo produktus, kurie galėtų būti naudojami kaip privačių pensijų produktai, taip yra. Ekspertų grupė pateiks jos išvadomis pagrįstą ataskaitą;
            
         
               (8)
            
            
               ekspertų grupė sudaroma iš suinteresuotųjų, be kita ko, draudimo sektoriaus, subjektų atstovų, draudimo produktų pagrindinių naudotojų ir draudimo sutarčių rengimo patirties turinčių praktikų. Ekspertų grupėje taip pat gali būti ekspertų, veikiančių kaip individualūs asmenys, pavyzdžiui, akademikų, turinčių reikšmingos patirties draudimo teisės, ir visų pirma draudimo sutarčių teisės, srityje. Ekspertų grupės sudėtis gali keistis priklausomai nuo konkrečių jos užduočių;
            
         
               (9)
            
            
               reikėtų nustatyti taisykles dėl ekspertų grupės narių turimos informacijos atskleidimo;
            
         
               (10)
            
            
               asmens duomenys turėtų būti tvarkomi laikantis 2000 m. gruodžio 18 d. Europos Parlamento ir Tarybos reglamento (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo,
            
         NUSPRENDĖ:
   1 straipsnis
   Komisijos Europos draudimo sutarčių teisės ekspertų grupė
   Šiuo sprendimu sudaroma Komisijos Europos draudimo sutarčių teisės ekspertų grupė (toliau – ekspertų grupė).
   2 straipsnis
   Užduotis
   1.   Ekspertų grupės užduotis yra atlikti analizę siekiant padėti Komisijai išnagrinėti, ar sutarčių teisės skirtumai kelia kliūčių tarpvalstybinei prekybai draudimo produktais.
   2.   Jeigu ekspertų grupė padaro išvadą, kad sutarčių teisės skirtumai gali kelti kliūčių tarpvalstybinei prekybai draudimo produktais, ji nurodo draudimo sritis, kuriose tokių kliūčių poveikis, tikėtina, ypač didelis.
   3.   Iki 2013 m. pabaigos ekspertų grupė pateikia Komisijai ataskaitą apie padarytas išvadas.
   3 straipsnis
   Konsultavimasis
   Komisija gali konsultuotis su ekspertų grupe visais klausimais, susijusiais su draudimo sutarčių teise ir su reikšmingais sutarčių teisės aspektais.
   4 straipsnis
   Narystė. Narių skyrimas
   1.   Ekspertų grupę sudaro ne daugiau kaip 20 narių.
   2.   Nariai gali būti asmenys, paskirti kaip individualūs asmenys, bendram interesui – pavyzdžiui, draudimo paslaugų teikėjų, draudimo paslaugų naudotojų ar praktikuojančių teisininkų interesui – atstovaujantys asmenys, taip pat draudimo organizacijos, draudimo paslaugų naudotojų organizacijos ir teisininkų organizacijos.
   3.   Nariai, paskirti kaip individualūs asmenys, veikia nepriklausomai ir vadovaujasi viešuoju interesu. Juos iš reikšmingų žinių 2 ir 3 straipsniuose nurodytose srityse turinčių ir į kvietimą tiekti paraiškas atsakiusių specialistų skiria Teisingumo GD generalinis direktorius. Bendram interesui atstovauti paskirti asmenys neatstovauja atskiram suinteresuotajam subjektui. Juos iš 2 straipsnyje nurodytose srityse kompetentingų bei tvirtą suinteresuotumą turinčių suinteresuotųjų asmenų, norinčių prisidėti prie ekspertų grupės veiklos ir atsakiusių į kvietimą tiekti paraiškas, skiria Teisingumo GD generalinis direktorius. Organizacijos skiria savo atstovus. Nariai skiriami atsižvelgiant į jų norą skirti pakankamai laiko siekiant veiksmingai prisidėti prie ekspertų grupės svarstymų.
   4.   Ekspertų grupės nariai skiriami fiksuotam dvejų metų laikotarpiui, kuris baigiasi praėjus 24 mėnesiams po šio sprendimo priėmimo dienos.
   5.   Nariai, kurie nebegali veiksmingai prisidėti prie ekspertų grupės svarstymų, kurie atsistatydina arba kurie nebeatitinka šio straipsnio 4 dalyje arba Sutarties dėl Europos Sąjungos veikimo 339 straipsnyje nustatytų sąlygų, gali būti pakeisti likusiam jų kadencijos laikotarpiui.
   6.   Nariai, paskirti kaip individualūs asmenys, pasirašo įsipareigojimą veikti vadovaujantis viešuoju interesu ir deklaraciją dėl bet kokio interesų konflikto nebuvimo ar buvimo.
   7.   Grupės narių vardai ir pavardės skelbiami Komisijos ekspertų grupių ir kitų panašių subjektų registre (toliau – registras) ir Teisingumo GD interneto svetainėje.
   8.   Asmens duomenys kaupiami, tvarkomi ir skelbiami vadovaujantis Reglamentu (EB) Nr. 45/2001 (2).
   5 straipsnis
   Veikla
   1.   Ekspertų grupei pirmininkauja Komisijos atstovas.
   2.   Komisijos tarnyboms sutikus, tam tikriems klausimams nagrinėti pagal grupės nustatytas veiklos sąlygas gali būti sudaryti pogrupiai. Tokie pogrupiai paleidžiami, kai tik įvykdo jiems pavestas užduotis.
   3.   Komisijos atstovas gali kviesti ekspertų grupės arba pogrupio darbe ad hoc pagrindu dalyvauti ekspertų grupei nepriklausančius ekspertus, kompetentingus dėl tam tikro į darbotvarkę įtraukto klausimo. Be to, Komisijos atstovas gali suteikti stebėtojo statusą asmenims, organizacijoms (kaip apibrėžta ekspertų grupių horizontaliųjų taisyklių 8 taisyklės 3 dalyje) ir šalims kandidatėms (3).
   4.   Ekspertų grupės nariai, taip pat kviestiniai ekspertai ir stebėtojai laikosi Sutartyse ir jų įgyvendinimo taisyklėse nustatytų įsipareigojimų saugoti profesinę paslaptį, taip pat Komisijos sprendimo 2001/844/EB, EAPB, Euratomas priede nustatytų Komisijos saugumo taisyklių dėl ES įslaptintos informacijos apsaugos. Jeigu šių įsipareigojimų nesilaikoma, Komisija gali imtis visų tinkamų priemonių.
   5.   Ekspertų grupės ir jos pogrupių posėdžiai įprastai rengiami Komisijos patalpose. Komisija teikia sekretoriato paslaugas. Ekspertų grupės ir jos pogrupių posėdžiuose gali dalyvauti kiti Komisijos pareigūnai, suinteresuoti vykdomomis procedūromis.
   6.   Komisija skelbia su grupės veikla susijusius dokumentus, pavyzdžiui, darbotvarkes ir protokolus, registre arba pateikdama nuorodą iš registro į specialią interneto svetainę. Turėtų būti numatytos dokumentų skelbimo išimtys, jeigu paviešinus dokumentą būtų pakenkta viešajam arba privačiam interesui, kaip apibrėžta Reglamento (EB) Nr. 1049/2001 4 straipsnyje. Visi ekspertų grupei vykdant veiklą gauti rezultatai ir įgytos teisės į juos, įskaitant autorių teises ir kitas intelektinės ar pramoninės nuosavybės teises, yra išimtinė Sąjungos nuosavybė, ir Sąjunga gali juos naudoti, skelbti, perleisti ar perduoti taip, kaip ji mano esant tinkama, be geografinių ar kitų apribojimų, išskyrus atvejus, kai pramoninės ar intelektinės nuosavybės teisės egzistavo iki ekspertų grupės darbo pradžios.
   6 straipsnis
   Posėdžių išlaidos
   1.   Ekspertų grupės veikloje dalyvaujantiems asmenims už jų suteiktas paslaugas neatlyginama.
   2.   Dalyvaujančių asmenų patirtas su grupės veikla susijusias kelionės ir pragyvenimo išlaidas pagal galiojančias Komisijos nuostatas kompensuoja Komisija.
   3.   Posėdžių išlaidos kompensuojamos neviršijant turimų pagal metinę išteklių paskirstymo procedūrą skirtų asignavimų.
   7 straipsnis
   Taikymas
   Sprendimas taikomas 24 mėnesius po jo priėmimo. Komisija iki tos dienos nusprendžia dėl galimo šio sprendimo galiojimo pratęsimo.
   
      Priimta Briuselyje 2013 m. sausio 17 d.
      
         
            Komisijos vardu
         
         Viviane REDING
         
            Pirmininko pavaduotoja
         
      
   
   
      (1)  KOM(2010) 348 galutinis, 2010 7 1.
   http://europa.eu/legislation_summaries/enterprise/business_environment/co0016_en.htm
   
      (2)  2000 m. gruodžio 18 d. Europos Parlamento ir Tarybos reglamentas (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (OL L 8, 2001 1 12, p. 1).
   
      (3)  Žr. http://ec.europa.eu/transparency/regexpert/PDF/SEC_2010_EN.pdf